Berhampur woman to stay with husband for 7 days says court | ତପସ୍ୱିନୀଙ୍କୁ ସ୍ତ୍ରୀ ରୂପେ ଗ୍ରହଣ କରିବାକୁ ଇଚ୍ଛା ପ୍ରକାଶ କରୁ ନ ଥିବା ଡଃ ସୁମିତ ଏହି ସାତ ଦିନ ମଧ୍ୟରେ ତପସ୍ୱିନୀଙ୍କର ସବୁ ଦାୟିତ୍ୱ ଯଥା ଖାଇବା ପିଇବା ଓ ଔଷଧ ଆବଶ୍ୟକତା ଆଦିର ଦାୟିତ୍ୱ ନେବେ ବୋଲି ବି କହିଛନ୍ତି କୋର୍ଟ୍ ।
Share this:
ବ୍ରହ୍ମପୁରଃ ନବ ବଧୂ ଭାବେ ସଜ ହୋଇ ଗତ ୧୧ ଦିନ ଧରି ବ୍ରହ୍ମପୁରରେ ନିଜ ସ୍ୱାମୀଙ୍କ ଘର ସାମନାରେ ଧାରଣାରେ ବସିଥିବା ତପସ୍ୱିନୀ ଦାସ ଓରଫ ଡିମ୍ପଲ୍ ଆଗାମୀ ସାତ ଦିନ ସ୍ୱାମୀ ଡାକ୍ତର ସୁମିତ କୁମାର ସାହୁଙ୍କ ସହ ଏକାଠି ରହିବେ । ତପସ୍ବିନୀଙ୍କ ପିଟିସନର ଶୁଣାଣି କରି ଏହି ଗୁରୁତ୍ବପୂ୍ର୍ଣ୍ଣ ରାୟ ଦେଇଛନ୍ତି ବ୍ରହ୍ମପୁର ଏସ୍.ଡି.ଜେ.ଏମ୍. (SDJM) କୋର୍ଟ।
ଏ ପର୍ଯ୍ୟନ୍ତ ତପସ୍ବିନୀଙ୍କୁ ସ୍ତ୍ରୀ ରୂପେ ଗ୍ରହଣ କରିବାକୁ ପ୍ରସ୍ତୁତ ନ ଥିବା ସୁମିତ ତାଙ୍କ ସହ ଆସିକାରେ ରହିବେ । ଗୁରୁବାର ଦିନ ଆସିଥିବା କୋର୍ଟଙ୍କ ରାୟ ଅନୁସାରେ ଏହି ସାତ ଦିନ ଯାଏଁ ଦମ୍ପତିଙ୍କୁ କୌଣସି ତୃତୀୟ ବ୍ୟକ୍ତି - ଉଭୟଙ୍କ ପରିବାର ଲୋକ କିମ୍ବା କୌଣସି ସମାଜସେବୀ - ଭେଟିବା ମନା ହୋଇଛି । ସାତ ଦିନ ଦିନ ପରେ ପୁଣି କୋର୍ଟରେ ଏହି ମାମଲାର ପରର୍ବର୍ତ୍ତୀ ଶୁଣାଣି ହେବ ବୋଲି କହିଛନ୍ତି କୋର୍ଟ ।
ଶାଶୂଘରେ ରହିବା ଦାବିରେ ବ୍ରହ୍ମପୁରରେ ୧୧ ଦିନ ଧରି ଧାରଣା ଦେଇଥିଲେ ତପସ୍ବିନୀ । ହେଲେ ତାଙ୍କ ସ୍ବାମୀଙ୍କ ଘର ଲୋକ କିଛି ଶୁଣି ନ ଥିଲେ। ତେଣୁ ବାଧ୍ୟ ହୋଇ ସେ କୋର୍ଟର ଆଶ୍ରୟ ନେଇଥିଲେ । ବୁଧବାର ଦିନ SDJM କୋର୍ଟ ତପସ୍ୱିନୀ ଓ ତାଙ୍କ ସ୍ୱାମୀ ସୁମିତଙ୍କୁ କାଉନସିଲିଂ କରିଥିଲେ ଓ ଗୁରୁବାର ଦିନ ତାଙ୍କ ମାମଲାର ଶୁଣାଣି ହୋଇଥିଲା ।
ଡଃ ସୁମିତଙ୍କ ଘର ସାମନାରେ ଦୀର୍ଘ ୧୧ ଦିନ ଏମିତି କନିଆ ବେଶରେ ଧାରଣାରେ ବସିଥିଲେ ତପସ୍ୱିନୀ ଦାସ ।
"ତପସ୍ୱିନୀଙ୍କ ଦୀର୍ଘ ଦିନର ତପସ୍ୟା ଆଜି ସାର୍ଥକ ହୋଇଛି । ପୀଡି଼ତା ତପସ୍ବିନୀ, ସ୍ବାମୀ ସୁମିତ ଓ ଶଶୁର ଏସ୍.ଡି.ଜେ.ଏମ୍. କୋର୍ଟରେ ହାଜର ହୋଇଥିଲେ । ଉଭୟ ପକ୍ଷଙ୍କ ମତାମତ ନେବା ପରେ ନ୍ୟାୟାଧୀଶ ଏହି ରାୟ ଦେଇଛନ୍ତି । ଏହା ଏକ ଗୁରୁତ୍ୱପୂର୍ଣ୍ଣ ରାୟ କାରଣ ଏହା ଦ୍ୱାରା ଉଭୟଙ୍କୁ ମିଶିବା ପାଇଁ ସୁଯୋଗ ମିଳିଛି ଓ ଏଥିରେ ପ୍ରେମର ବିଜୟ ଘଟିଛି । ସେ ଦୁହିଁଙ୍କ ରହିବାର ଦାୟିତ୍ୱ ଆସିକା ଥାନାଧିକାରୀ କରିବେ ବୋଲି କୋର୍ଟ କହିଛନ୍ତି । କୋର୍ଟ ଏହା ବି କହିଛନ୍ତି ଯେ ଏହି ସାତ ଦିନ ମଧ୍ୟରେ ସୁମିତ ତପସ୍ୱିନୀଙ୍କ ସବୁ ଦାୟିତ୍ୱ ଯଥା ଖାଇବା ପିଇବା ଓ ଔଷଧ ଆଦିର ଦାୟିତ୍ୱ ନେବେ," କହିଛନ୍ତି ତପସ୍ବିନୀଙ୍କ ଓକିଲ ପ୍ରଦୀପ ବେହେରା ।
ତପସ୍ୱିନୀ ଦାସ ଓରଫ ଡିମ୍ପଲଙ୍କ ଅଭିଯୋଗ ଅନୁସାରେ ତାଙ୍କୁ ସେପ୍ଟେମ୍ବର ୭, ୨୦୨୦ରେ କୋର୍ଟରେ ବିବାହ କରି ଦୀର୍ଘ ସାତ ମାସ ତାଙ୍କ ସହ ସ୍ୱାମୀ-ସ୍ତ୍ରୀ ପରି ଏକ ଭଡ଼ା ଘରେ ରହିବା ପରେ ଡାକ୍ତର ସୁମିତ କୁମାର ସାହୁ ତାଙ୍କୁ ଛାଡି଼ ନିଜ ବାପା ଓ ମାଙ୍କ ନିକଟକୁ ଫେରିଯାଇଥିଲେ । ସୁମିତ ହିନ୍ଦୁ ରୀତି ନୀତି ଅନୁଯାୟୀ ତାଙ୍କୁ ବିବାହ କରିବା ପରେ ଘରକୁ ଆଣିବେ ବୋଲି କହିଥିଲେ ବୋଲି ସେ କହିଛନ୍ତି । କିନ୍ତୁ ଡାକ୍ତର ସାହୁ ଓ ତାଙ୍କ ପରିବାର ବାରମ୍ୱାର ବିବାହର ପ୍ରତିଶୃତି ଦେଇ ଭଣ୍ଡାଇଥିଲେ ବୋଲି ଅଭିଯୋଗ କରିଛନ୍ତି ଡିମ୍ପଲ୍ ।
ନଭେମ୍ବର ୨୨ ତାରିଖ ଦିନ ବିବାହ ପାଇଁ ଧାର୍ଯ୍ୟ ହୋଇଥିବା ସତ୍ତ୍ୱେ ସୁମିତଙ୍କ ପରିବାର ପକ୍ଷରୁ ବିବାହ ଉତ୍ସବ ପାଇଁ କୌଣିସି ଆୟୋଜନ ହୋଇ ନ ଥିବାରୁ ଡିମ୍ପଲ ବିବାହ ପୋଷାକରେ ସଜବାଜ ହୋଇ ଶଙ୍ଖ ଓ ମୃଦୁଙ୍ଗ ବାଦକମାନଙ୍କ ସହ ଆସି ସୁମିତଙ୍କ ବ୍ରହ୍ମପୁର ସ୍ଥିତ ଘର ସାମ୍ମାରେ ଧାରଣା ଦେବା ଆରମ୍ଭ କରିଥିଲେ । ତାଙ୍କୁ ଡାକ୍ତର ସୁମିତ ନିଜ ସ୍ତ୍ରୀ ଭାବେ ଗ୍ରହଣ କରିବା ଦାବିରେ ସେ ଅଡ଼ି ବସିଥିଲେ ।
ଘଟଣା ସ୍ଥଳରେ ମହିଳା ଥାନା ପୋଲିସ ପହଞ୍ଚି ଡ଼ିମ୍ପଲଙ୍କୁ ବୁଝାସୁଝା କରିଥଲେ ସୁଦ୍ଧା ସେ ସୁମିତଙ୍କ ଘର ବାରଣ୍ଡାରୁ ହଟି ନ ଥିଲେ ଓ ଏମିତି ଲଗାତର ୧୧ ଦିନ ଧାରଣାରେ ବସିରହିଥିଲେ । ଇତି ମଧ୍ୟରେ ଡଃ ସୁମିତ ଡିମ୍ପଲଙ୍କଠାରୁ ଛାଡ଼ପତ୍ର ନେବାକୁ କୋର୍ଟରେ ଆବେଦନ କରିଥିବା ବି ଜଣାପଡ଼ିଛି ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
